Okay, nu er det reelt tilladt at være bange: I weekenden aflyste Frank Ocean sin kommende koncert på Primavera i Barcelona, som skulle være afholdt på fredag den 2. juni. Det er den tredje aflysning i træk, og igen er forklaringen »forsinkelser i produktionen, som er ude af hans (Frank Oceans, red.) kontrol«.

Det betyder, at den næste – og nu første – koncert på Franks (meget) lille europaturné er sat til at foregå på NorthSide fredag den 9. juni. Hvis altså ikke forsinkelserne kommer til at stække sig endnu en uge.

Vi har hevet fat i NorthSide, og festivalens talsmand og medbooker, John Fogde, er kommet med følgende udtalelse:

»Vi er fortsat i dialog med Frank Oceans folk og har modtaget tegninger og informationer omkring opbygningen af produktionen. Så vidt jeg er orienteret øver de lige nu i New York, men der er forsinkelser med produktionen. Så vi forventer fortsat, at Frank Ocean spiller på NorthSide«.

Vi krydser fingre.

Læs også: Sådan skal du reagere, hvis Frank Ocean aflyser DIN festival

Frank Ocean: Nuværende koncertkalender

9/6 – NorthSide, Danmark

10/6 – Parklife, Manchester

14/7 – Lovebox, London

22/7 – FYF Festival, Los Angeles

28/7 – Panorama Festival, New York

30/7 – WayHome, Ontario

10/8 – Way Out West, Gøteborg

11/8 – Flow Festival, Helsinki